“กูเกิล” เพิ่มการจ้างงานในจีนกว่า 50 ตำแหน่ง เล็งเปิดขายแอพสำหรับผู้ใช้จีน
"กูเกิล" เพิ่มการจ้างงานในจีนกว่า 50 ตำแหน่ง เล็งเปิดขายแอพสำหรับผู้ใช้จีน
7 ม.ค. 2559

บริษัทอัลฟาเบท (Alphabet) ซึ่งเป็นบริษัทแม่ของกูเกิล อิงค์ เปิดเผยว่า บริษัทเพิ่มการจ้างงานในจีนกว่า 50 ตำแหน่ง ตั้งแต่ตำแหน่งวิศวกรซอฟต์แวร์ไปจนถึงที่ปรึกษาฝ่ายการสร้างสรรค์
กูเกิลประกาศรับสมัครงานหลายตำแหน่งในเซี่ยงไฮ้และปักกิ่งผ่านเว็บไซต์ LinkedIn อีกทั้งยังรับพนักงานสำหรับ Google Play ร้านจำหน่ายแอพพลิเคชั่นของบริษัท รวมถึงสำหรับธุรกิจมือถือ โดยในขณะนี้ กูเกิลมีพนักงานประมาณร้อยกว่าคนในจีนทั้งแผนกวิศวกรรมและแผนกธุรกิจ
การประกาศจ้างงานเพิ่มบ่งชี้ว่า กูเกิลอาจกลับไปรุกเข้าสู่ตลาดจีนซึ่งมีประชากรมากที่สุดในโลก จากการพิจารณาเปิดร้านจำหน่ายแอพพลิเคชั่นให้ผู้ใช้ชาวจีน หลังยุติการดำเนินงานในจีนเมื่อปี 2553 เนื่องจากความวิตกเกี่ยวกับการเซ็นเซอร์ของจีน
อย่างไรก็ดี ขณะนี้รัฐบาลจีนได้บล็อกบริการต่างๆ ของกูเกิล ไม่ว่าจะเป็นบริการเสิร์ชเอนจิ้น, Gmail หรือยูทูป แม้ว่าบริษัทสมาร์ทโฟนรายใหญ่ที่สุดของจีนจะใช้ระบบปฏิบัติการแอนดรอยด์ของกูเกิลก็ตาม